als_Latn dik_Latn sag_Latn
Shqipëria e futbollit të femrave nuk ia del mbanë për të siguruar fitoren e dytë në fazën paraeliminatore të Kampionatit Botëror. Skuadra e Armir Grimës nuk shkoi më shumë se barazimi pa gola ndaj Maltës në ndeshjen e luajtur në “Elbasan Arena”. Vajzat kuqezi dominuan përgjatë gjithë 90 minutave, por rastin më të pastër e krijuan kundërshtaret që rrezikuan të shënonin në pjesën e dytë por topi u ndal në transversë. Ndeshja e vlefshme për grupin 2 nisi me topin në këmbë për lojtaret shqiptare që ushtruan presion në gjysmëfushën e maltezeve duke rrezikuar me Velajn që në minutën e 4. Vetëm 3 minuta më pas, Krasniqi kishte në këmbët e saj një top të artë, por sulmuesja shqiptare nuk arriti të finalizonte duke u ndalur nga portierja malteze.
Asnjë sekondë pushim në fushën e lojës sepse Shqipëria kërkoi me çdo kusht golin e parë por nuk arriti ta gjente as me Furtuna Velajn dhe sërish Krasniqin që luftuan edhe me fatin por nuk ia dolën të shënonin golin që mund të ndryshonte rrjedhën e lojës. 7 minuta nga fundi i pjesës së parë ishte sërish Shqipëria me Morinën por finalizimi i saj me kokë përfundoi jashtë. Me rikthimin e skuadrave në fushën e lojës, vajzat kuqezi humbën përqëndrimin duke mos arritur të ushtrnin të njëjtin presion, duke rrezikuar madje në të 58-ën të pësonin golin e disavantazhit por për fat të mirë ajo goditje u stampua në transversë.
Ishte Krasniqi lojtarja më e rrezikshme në zonën malteze por edhe në të 83-ën nuk arriti të kalonte portieren mike Xuereb, ndërsa e njëjta situatë u përsërit edhe disa minuta më vonë ku mesfushorja e lindur në Kosovë nuk arriti të shënonte. E pabesueshme, Shqipëria ishte shumë pranë abantazhit edhe në të 88-ën por Xuereb shpëtoi portën e Maltës. E pafat Shqipëria në këtë sfidë ku mori vetëm një pikë dhe tashmë ndjek Greqinë me pikë të plota. Në duelin e tretë të grupit, vajzat kuqei janë të detyruara të fitojnë për t’u kualifikuar në fazën eliminatore.
als_Latn als_Latn als_Latn